ไอเอ็นจีให้เป้าดัชนี1,550จุดส่งทริกเกอร์8ลุยซื้อหุ้นไทย
บลจ.ไอเอ็นจี ชี้หลายปัจจัยหนุนหุ้นไทยวิ่งสู่เป้า 1,550 จุด ส่งทริกเกอร์ฟันด์กองที่ 8 ลุยซื้อหุ้น ทยอยคืนผลตอบแทนรับมือตลาดผันผวน
14 ม.ค. 2556

บลจ.ไอเอ็นจี ชี้หลายปัจจัยหนุนหุ้นไทยวิ่งสู่เป้า 1,550 จุด ส่งทริกเกอร์ฟันด์กองที่ 8 ลุยซื้อหุ้น ทยอยคืนผลตอบแทนรับมือตลาดผันผวน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทยังมีมุมมองที่ดีกับตลาดหุ้นไทย โดยคาดว่าปีนี้เศรษฐกิจจะเติบโตที่ 4.55.5% ใกล้เคียงกับปี 2555 จากการลงทุนภาครัฐและเอกชนอย่างต่อเนื่อง รวมถึงการกระตุ้นการบริโภคภาคประชาชนด้วยการลดภาษีบุคคลธรรมดา ซึ่งจะส่งผลให้อัตราการขยายตัวของกำไรของบริษัทจดทะเบียนในปี 2556 ยังเติบโตสูง คาดว่าอยู่ที่ 19.1% สูงกว่าค่าเฉลี่ยของประเทศเพื่อนบ้านซึ่งอยู่ที่ 13.6% 
นอกจากนี้ มูลค่าของตลาดหุ้นไทยยังอยู่ในระดับใกล้เคียงกับค่าเฉลี่ยของตลาดในภูมิภาค ซึ่งจะสนับสนุนให้ตลาดหุ้นไทยเป็นหนึ่งในตลาดหุ้นในเอเชียที่ยังสร้างผลตอบแทนสูง เนื่องจากอัตราการเติบโตของกำไรและอัตราผลตอบแทนจากเงินปันผลยังสูง เชื่อว่าดัชนีหุ้นไทยมีโอกาสปรับตัวสู่ระดับ 1,524-1,550 จุด ในปี 2556 ยังมีส่วนต่างในการปรับขึ้นประมาณ 8.31-10.16% และมีโอกาสสูงกว่าเป้าหมาย หากสภาพคล่องของโลกมีทิศทางที่เพิ่มขึ้นสูงกว่าที่ตลาดคาดการณ์
นายจุมพล กล่าวว่า บริษัทจึงเปิดขายกองทุนเปิด ไอเอ็นจี ไทย ทริกเกอร์ 10% (8) ในระหว่างวันที่ 1422 ม.ค.นี้ มูลค่ากองทุน 4,000 ล้านบาท หลังจากกองทุนเปิด ไอเอ็นจี ไทย ทริกเกอร์ 10% (7) ประสบความสำเร็จในการสร้างผลตอบแทนเข้าสู่เป้าหมาย โดยใช้เวลาลงทุนเพียงแค่ 1 เดือน 25 วัน ด้วยสินทรัพย์กองทุนกว่า 2,482 ล้านบาท 
สำหรับจุดเด่นของกองทุนเปิด ไอเอ็นจี ไทย ทริกเกอร์ 10% (8) อยู่ที่การเพิ่มโอกาสรับผลตอบแทนที่เร็วขึ้นจากการรับซื้อคืนหน่วยลงทุนอัตโนมัติ 2 ครั้ง โดยครั้งแรก เมื่อหน่วยลงทุนมีมูลค่ามากกว่าหรือเท่ากับ 10.50 บาทต่อหน่วยขึ้นไป ณ วันทำการใด บริษัทจะรับซื้อคืนหน่วยลงทุนโดยอัตโนมัติให้แก่ผู้ถือหน่วยลงทุนในอัตรา 5% ของมูลค่าที่ตราไว้หรือ 0.50 บาทต่อหน่วย ภายใน 5 วันทำการ โดยจะสับเปลี่ยนหน่วยลงทุนไปยังกองทุนเปิดไอเอ็นจี ไทย แคช แมเนจเม้นท์ และครั้งที่สอง เมื่อหน่วยลงทุนมีมูลค่ามากกว่าหรือเท่ากับ 11 บาทต่อหน่วย ณ วันทำการใด 
“เป็นกองทุนแรกของกองทุนในกลุ่มอิควิตี ทริกเกอร์ ของไอเอ็นจี ที่จะรับซื้อคืนหน่วยลงทุนอัตโนมัติ 2 ครั้ง เพื่อให้สอดคล้องกับภาวะการลงทุนของปีนี้ที่คาดว่าตลาดจะผันผวน จึงช่วยลดความเสี่ยงของลูกค้าโดยการทยอยคืนผลตอบแทน” นายจุมพล กล่าว